Document ID: 32005R0738

ΚΑΝΟΝΙΣΜΌΣ (ΕΚ) αριθ. 738/2005 ΤΗΣ ΕΠΙΤΡΟΠΉΣ
της 13ης Μαΐου 2005
για τροποποίηση του κανονισμού (ΕΚ) αριθ. 1040/2002 για τη θέσπιση λεπτομερών κανόνων για την εφαρμογή των διατάξεων σχετικά με την παροχή χρηματοδοτικής συνδρομής από την Κοινότητα στο πλαίσιο του φυτοϋγειονομικού έλεγχου και την κατάργηση του κανονισμού (ΕΚ) αριθ. 2051/97
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23 παράγραφος 5 τελευταίο εδάφιο,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1040/2002 (2) καλύπτονται οι δαπάνες που σχετίζονται άμεσα με τα ληφθέντα ή προβλεπόμενα μέτρα για την καταπολέμηση επιβλαβών οργανισμών που έχουν εισαχθεί στην Κοινότητα από τρίτες χώρες ή από άλλες περιοχές της Κοινότητας, με στόχο την εξάλειψή τους ή, αν αυτό δεν είναι δυνατό, τη μη εξάπλωσή τους.
(2)
Σύμφωνα με το άρθρο 4 παράγραφος 3 του εν λόγω κανονισμού η χρηματοδοτική συνδρομή της Κοινότητας χορηγείται μόνον εφόσον το σύνολο των επιλέξιμων δαπανών ετησίως, δεν υπερβαίνει τα 50 000 ευρώ.
(3)
Οι εμπειρίες έδειξαν ότι οι φάκελοι που υποβλήθηκαν από τα κράτη μέλη ανταποκρίνονται σε γενικές γραμμές στις απαιτήσεις του κανονισμού (ΕΚ) αριθ. 1040/2002, με εξαίρεση την απαίτηση σχετικά με το ελάχιστο ποσό των επιλέξιμων δαπανών ετησίως. Πράγματι, σε ορισμένες περιπτώσεις, ειδικά σε κράτη μέλη στα οποία ένα μικρό μέρος του εθνικού εδάφους χρησιμοποιείται για τη γεωργία και στα οποία συνεπώς υπάρχουν χαμηλότερες δαπάνες για τον έλεγχο των κρουσμάτων επιβλαβών οργανισμών, το ποσό επιλέξιμων δαπανών ετησίως ήταν χαμηλότερο από το κατώτερο όριο των 50 000 ευρώ.
(4)
Συνεπώς πρέπει να χορηγηθεί χρηματοδοτική συνδρομή και για τους φακέλους στους οποίους το ποσό επιλέξιμων δαπανών ετησίως είναι σημαντικά χαμηλότερο από το ποσό των 50 000 ευρώ.
(5)
Συνεπώς, ο κανονισμός (ΕΚ) αριθ. 1040/2002 πρέπει να τροποποιηθεί αναλόγως.
(6)
Τα μέτρα που προβλέπονται στην παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η τρίτη πρόταση του άρθρου 4 παράγραφος 3 του κανονισμού (ΕΚ) αριθ. 1040/2002, αντικαθίσταται ως εξής:
«Η χρηματοδοτική συνδρομή της Κοινότητας δεν χορηγείται όταν το σύνολο των επιλέξιμων δαπανών ετησίως, το οποίο καθορίζεται σύμφωνα με το άρθρο 4 παράγραφος 1, είναι χαμηλότερο από 25 000 ευρώ».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαΐου 2005.

Labels: 15
6